Firmaer landet over har hårdt brug for medarbejdere med stærke it-kompetencer, men paradoksalt nok er der stor mangel på praktikpladser for de it-studerende.

En af dem, der har sendt mange ansøgninger for at komme i praktik i en virksomhed, er 19-årige Steffan Kjer Høi fra Sønderborg.

Jeg har sendt langt over 20 ansøgninger for at komme i praktik. Men jeg har fået afslag hver gang. Steffan Kjer Høi, datatekniker-lærling, Sønderborg

Han har været datatekniker-lærling på EUC Syd i Sønderborg gennem halvandet år, men han har fået afslag hver gang.

- Jeg har sendt langt over 20 ansøgninger for at komme i praktik. Men jeg har fået afslag hver gang, siger Steffan Kjer Høi.

1.200 mangler praktikplads

Steffan Kjer Høi er langt fra den eneste, der står i den situation.

I hele landet mangler omkring 1.200 lærlinge på datatekniker- og it-supporteruddannelsen en praktikplads hos en virksomhed.

Det paradoksale er, at mens virksomhederne efterspørger den egenskab, så står en masse unge uden praktikplads. Lone Folmer Berthelsen, erhvervsuddannelseschef hos Dansk Industri

Alene på EUC Syd i Sønderjylland er der tale om 86 lærlinge inden for data, som ikke kan få en praktikplads, og som derfor er i skolepraktik.

For hele Syddansk Erhvervsskole er der 265 lærlinge indenfor data, der er i skolepraktik, men som altså mangler praktikpladser i virksomhederne.

Det viser en opgørelse fra Dansk Industri.